
RAPORT

asupra propunerii legislative pentru modificarea și completarea Legii nr. 286/2009 privind Codul penal

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă  pentru modificarea și completarea Legii nr. 286/2009 – Codul penal, trimisă cu adresa nr. Pl-x 258 din 5 mai 2014 şi  înregistrată cu nr. 4c-11/555  din 6 mai 2014.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 28 aprilie 2014. 

Comisia pentru drepturile omului, culte şi problemele minorităţilor naţionale a avizat  negativ  propunerea legislativă, cu avizul nr. 4c-5/337 din 14 mai 2014.

Consiliul Legislativ, prin avizul nr. 42 din 15 ianuarie 2014, a avizat favorabil, cu observaţii şi propuneri, iniţiativa legislativă.


Guvernul României a transmis un punct de vedere cu nr. 170 din 31 ianuarie 2014 prin care nu susţine adoptarea propunerii legislative.

Propunerea legislativă are ca obiect de reglementare: completarea Legii nr. 286/2009 privind Codul penal, în sensul instituirii drept pedeapsă complementară, a sancţiunii interzicerii dreptului de a beneficia de pensii speciale, „pentru întreaga viaţă”. În plus, se are în vedere prevederea drept circumstanţă agravantă a situaţiei în care infracţiunea este săvârşită în legătură cu exercitarea anumitor funcţii publice, de către persoanele care ocupă respectivele funcţii.
Totodată, se preconizează reglementarea excluderii posibilităţii dispunerii renunţării la pedeapsă în cazul infracţiunilor de corupţie, precum şi în cazul anumitor infracţiuni de serviciu.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 3 decembrie 2014. 


La dezbateri membrii Comisiei juridice, de disciplină şi imunităţi au fost prezenţi conform listei de prezenţă.


Cu ocazia dezbaterilor, s-au constatat următoarele: prin introducerea pedepsei complementare a interzicerii dreptului de a beneficia de pensii speciale, care să se aplice pentru întreaga viață, s-ar aduce atingere prevederilor constituționale, o astfel de suspendare a dreptului reprezentând o încetare și, implicit, o afectare a existenței acestui drept. S-a apreciat că propunerea de a se introduce în Codul penal o pedeapsă complementară care să se aplice pe o durată nedeterminată nu este conformă cu reglementările Codului penal.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea propunerii legislative  pentru modificarea și completarea Legii nr. 286/2009 – Codul penal.
În raport cu obiectul şi conţinutul reglementării, propunerea legislativă face parte din categoria legilor organice.
                     PREŞEDINTE,                                                  SECRETAR,

               Bogdan Liviu CIUCĂ                               Sorin Constantin STRAGEA                        

Șef serviciu, Ciprian Bucur
Consilier parlamentar, Paul Şerban

